6.4.2022
SK
Úradný vestník Európskej únie
C 152/105
Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady o európskych zelených dlhopisoch [COM(2021) 391 final – 2021/0191 (COD)] (2022/C 152/17)
Spravodajca: Philip VON BROCKDORFF
Žiadosti
Rada, 12.8.2021 Európsky parlament, 13.9.2021
Právny základ
články 114 a 304 Zmluvy o fungovaní Európskej únie
Príslušná sekcia
sekcia pre hospodársku a menovú úniu, hospodársku a sociálnu súdržnosť
Prijaté v sekcii
23.11.2021
Prijaté v pléne
8.12.2021
Plenárne zasadnutie č.
565
Výsledok hlasovania (za/proti/zdržalo sa)
123/1/4
1.
Závery a odporúčania 1.1. „Dobrovoľná“ norma pre európske zelené dlhopisy vytvára režim vybudovaný na základe transparentnosti a dohľadu.
V rámci takéhoto režimu by boli oprávnené na financovanie projekty, ktoré sú v súlade s taxonómiou EÚ v oblasti udržateľnosti, a emitenti by museli poskytovať dodatočné informácie v čase emitovania a následne prostredníctvom pravidelných správ o použití výnosov a vplyve projektu.
1.2.
EHSV sa domnieva, že norma pre európske zelené dlhopisy má takisto potenciál priniesť významné hospodárske úžitky pre emitentov aj investorov.
Je to možné vďaka tomu, že cieľom návrhu je vytvoriť univerzálny, dôveryhodný a efektívny mechanizmus na emitovanie zelených dlhopisov, ktorý minimalizuje informačnú asymetriu a zároveň na základe tejto normy výrazne prispieva k dobrej povesti emitentov.
1.3.
EHSV sa domnieva, že tieto dlhopisy sú na základe zosúladenia s nariadením EÚ o taxonómii vhodné aj na financovanie hospodárskych činností, ktoré podporujú prechod na udržateľnejšie a dekarbonizované hospodárstvo.
1.4.
Navrhovaná norma by pomohla aj výrazne znížiť existujúcu úroveň neistoty, pokiaľ ide o typy aktív alebo výdavkov, ktoré možno odôvodnene klasifikovať ako ekologické použitie kapitálu.
Vzhľadom na uvedené zosúladenie s taxonómiou EÚ sa však EHSV domnieva, že je potrebné jasné usmernenie zo strany Komisie, aby sa investori nasmerovali k európskym zeleným dlhopisom a projektom, ktoré majú pozitívny vplyv na životné prostredie.
1.5.
EHSV zastáva názor, že pri ďalšom rozvoji zelených dlhopisov ako triedy aktív je potrebné zaviesť vo všetkých členských štátoch jednotnú normu, ktorá by sa uplatňovala na emitentov.
Netreba však podceňovať výzvu emitentov dodržiavať normy v taxonómii EÚ.
S najväčšou pravdepodobnosťou by zvážili náklady externého preskúmania a porovnali ich s výhodami prístupu k širšej investorskej základni.
Je potrebné vyhnúť sa situácii, keď by súkromní emitenti mohli uprednostňovať alternatívne zelené dlhopisy a menej náročné certifikačné procesy.
1.6.
Navrhované postupy podávania správ a dodržiavania súladu môžu mať aj neúmerný finančný vplyv na MSP, ktorým sa môže zdať, že európska zelená norma je príliš represívna, čím môže odrádzať od ďalšieho rastu.
Aj tomu je potrebné sa vyhnúť, a preto EHSV odporúča v súvislosti s požiadavkami na dohľad a podávanie správ pragmatický prístup.
Zabránenie nadmernej tvorbe predpisov a nadmernej regulácii, a to aj v prípade korporátnych emitentov, by uľahčilo prijatie normy pre európske zelené dlhopisy na kapitálových trhoch.
V dekarbonizujúcich sa hospodárstvach sú korporátni emitenti považovaní za rovnako dôležitých ako emitovanie zelených dlhopisov Komisiou a EHSV zastáva názor, že normy uplatňované na zelené dlhopisy emitované verejným sektorom a korporátnymi emitentmi sa musia zbližovať.